**PREDKLADACIA SPRÁVA**

Ministerstvo životného prostredia Slovenskej republiky predkladá podľa § 21 ods. 1 a 4 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon č. 543/2002 Z. z.“) na rokovanie Legislatívnej rady vlády Slovenskej republiky návrh nariadenia vlády Slovenskej republiky, ktorým sa vyhlasuje chránený areál Pramenná oblasť Rimavy (ďalej len „návrh nariadenia“).

Územie predstavuje mozaiku trvalých trávnych porastov a lesov, od prípravných formácií tvorených pionierskymi krovinami a stromami až po prirodzené lesy. Na poľnohospodársky využívaných pozemkoch prevažujú lúky a pasienky. Charakteristický ráz krajiny dotvárajú roztrúsené horské usadlosti – lazy alebo ich ruiny. Vyznačuje sa tiež rozmanitosťou druhov rastlín a živočíchov. Účelom vyhlásenia chráneného areálu (ďalej len „CHA“) Pramenná oblasť Rimavy je zabezpečenie priaznivého stavu predmetov ochrany, ktorými je 16 (prioritných) biotopov európskeho významu a 3 biotopy národného významu, 9 druhov rastlín európskeho a národného významu, 19 druhov vtákov, 39 druhov ďalších živočíchov európskeho a národného významu, ako aj abiotické javy a významné krajinné prvky tvorené porastami starších lieskových krovín. Podkladom na vyhlásenie chráneného územia je projekt ochrany, ktorý je zverejnený na webovom sídle Štátnej ochrany prírody Slovenskej republiky (<https://www.sopsr.sk/chapramennaoblastrimavy/>).

Vyhlásenie CHA Pramenná oblasť Rimavy prispeje k plneniu úloh vyplývajúcich z Envirostratégie 2030, programového vyhlásenia vlády a záväzkov vyplývajúcich z členstva v Európskej únii. Súčasne nadväzuje na nariadenie vlády Slovenskej republiky č. 278/2022 Z. z., ktorým sa vyhlasuje Národný park Muránska planina, jeho zóny a ochranné pásmo. Pri zonácii Národného parku (NP) Muránska planina došlo k úprave vymedzenia tohto NP a bolo dohodnuté, že samostatne budú vyhlásené štyri chránené územia, ktoré k NP priliehajú. Ide o navrhované chránené územia Pramenná oblasť Rimavy, Tisovský kras, Homoľa a Stolica.

Územie navrhovaného CHA Pramenná oblasť Rimavy je súčasťou európskej sústavy chránených území Natura 2000, nakoľko sa prekrýva s Chráneným vtáčím územím Muránska planina – Stolica (vyhláška Ministerstva životného prostredia Slovenskej republiky č. 439/2009 Z. z., ktorou sa vyhlasuje Chránené vtáčie územie Muránska planina – Stolica) a územím európskeho významu SKUEV0225 Muránska planina, zaradeným do výnosu Ministerstva životného prostredia Slovenskej republiky č. 3/2004–5.1 zo 14. júla 2004, ktorým sa vydáva národný zoznam území európskeho významu (oznámenie Ministerstva životného prostredia Slovenskej republiky č. 450/2004 Z. z. o vydaní výnosu, ktorým sa vydáva národný zoznam území európskeho významu), ako aj rozhodnutí Európskej komisie (aktuálne je platné a účinné vykonávacie rozhodnutie Komisie (EÚ) 2022/223 zo 16. februára 2022, ktorým sa prijíma pätnásta aktualizácia zoznamu lokalít s európskym významom v alpskom biogeografickom regióne).

V území bude platiť 3. stupeň ochrany podľa § 14 zákona č. 543/2002 Z. z., čím sa nemení miera obmedzení oproti súčasnosti, keďže v prekrývajúcej sa časti SKUEV0225 Muránska planina platí 3. stupeň ochrany. Rovnako z dôvodu vyhlásenia CHA Pramenná oblasť Rimavy nedôjde ku obmedzeniu bežného obhospodarovania.

Ministerstvo životného prostredia SR prostredníctvom ním poverenej odbornej organizácie ochrany prírody v rámci schvaľovacieho procesu pred predložením na rokovanie vlády Slovenskej republiky, ako aj pred zápisom do katastra nehnuteľností, doručí správcovi informačného systému lesného hospodárstva na adresy nlc@nlcsk.org a nlc-ulzi@nlcsk.org hranice navrhovaného CHA Pramenná oblasť Rimavy v dátovom formáte pre ukladanie vektorových priestorových dát pre geografické informačné systémy (napr. Esri shapefile), ktorý priestorovo popisuje geometrické body, línie a plochy hranice.

Návrh nariadenia vlády nie je predmetom vnútrokomunitárneho pripomienkového konania.